CELEX: 32009R0733
Language: fi
Date: 2009-08-11 00:00:00
Title: Komission asetus (EY) N:o 733/2009, annettu 11 päivänä elokuuta 2009 , voin ja rasvattoman maitojauheen interventio-ostoina tarjouskilpailumenettelyllä 1 päivän syyskuuta 2009 ja 30 päivän marraskuuta 2009 välisenä aikana toteutettavista kiireellisistä toimenpiteistä maito- ja maitotuotemarkkinoilla

12.8.2009   
            
            
               FI
            
            
               Euroopan unionin virallinen lehti
            
            
               L 208/5
            
         
      KOMISSION ASETUS (EY) N:o 733/2009,
   annettu 11 päivänä elokuuta 2009,
   voin ja rasvattoman maitojauheen interventio-ostoina tarjouskilpailumenettelyllä 1 päivän syyskuuta 2009 ja 30 päivän marraskuuta 2009 välisenä aikana toteutettavista kiireellisistä toimenpiteistä maito- ja maitotuotemarkkinoilla
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 191 artiklan yhdessä sen 4 artiklan kanssa,
   sekä katsoo seuraavaa:
   
               (1)
            
            
               Meijerituotteiden maailmanmarkkinahinnat ovat romahtaneet erityisesti maailmanlaajuisen tarjonnan lisääntymisen sekä rahoitus- ja talouskriisiin liittyvän kysynnän vähentymisen johdosta. Meijerituotteiden markkinahinnat yhteisössä ovat laskeneet huomattavasti. Vuoden alun jälkeen toteutettujen markkinatoimenpiteiden yhteisvaikutuksen seurauksena yhteisön hinnat ovat vakiintuneet suurin piirtein tukihintojen tasoille. On oleellisen tärkeää, että näitä markkinatukitoimenpiteitä, erityisesti julkista interventiota, jatketaan siihen asti kun niitä tarvitaan hintojen jatkuvan heikkenemisen ja yhteisön markkinoiden häiriöiden välttämiseksi.
            
         
               (2)
            
            
               Nykyistä ja tulevaa markkinatilannetta ajatellen on tarpeen jatkaa voin ja rasvattoman maitojauheen julkista interventiota vielä 31 päivän elokuuta 2009 jälkeen.
            
         
               (3)
            
            
               Komissio on tehnyt ehdotuksen neuvoston asetukseksi voin ja rasvattoman maitojauheen julkiselle interventiolle asetuksen (EY) N:o 1234/2007 11 artiklan e alakohdassa säädetyn määräajan jatkamisesta vuosiksi 2009 ja 2010, ja neuvosto on hyväksynyt tämän ehdotuksen.
            
         
               (4)
            
            
               Kun otetaan huomioon, että toimenpiteet on toteutettava kiireellisesti, sillä interventiojakso päättyy 31 päivänä elokuuta 2009, mistä seuraa käytännön ongelmia, koska Euroopan parlamentti ei vasta järjestettyjen vaalien vuoksi todennäköisesti pysty antamaan lausuntoansa määräajassa, komission on otettava käyttöön tarvittavat kiireelliset toimenpiteet.
            
         
               (5)
            
            
               Komission asetuksen (EY) N:o 105/2008 (2) 13 artiklassa vahvistetaan säännöt, joita noudatetaan, jos komissio päättää voin interventio-ostojen toteuttamisesta tarjouskilpailumenettelyllä.
            
         
               (6)
            
            
               Komission asetuksen (EY) N:o 214/2001 (3) 13 artiklassa vahvistetaan säännöt, joita noudatetaan, jos komissio päättää rasvattoman maitojauheen interventio-ostojen toteuttamisesta tarjouskilpailumenettelyllä.
            
         
               (7)
            
            
               Ottaen huomioon maitotuotemarkkinoiden erityistilanne on järjestelmän tehokkuuden parantamiseksi aiheellista asetuksista (EY) N:o 214/2001 ja (EY) N:o 105/2008 poiketen nostaa tarjouskilpailujen järjestämistiheys kahteen kertaan kuukaudessa.
            
         
               (8)
            
            
               Tehokkuuden vuoksi tässä asetuksessa annetaan toimijoille kaikki tarvittava tieto, joten erillistä tarjouskilpailuilmoitusta ei tarvita. Jotta toimijoille voidaan taata mahdollisimman ajantasaiset maksajavirastojen yhteystiedot, nämä tiedot on syytä julkistaa tehokkaammalla tavalla kuin julkaisemalla ne Euroopan unionin virallisessa lehdessä.
            
         
               (9)
            
            
               Interventiojakson pidennyksen olisi oltava voimassa ainoastaan rajoitetusti kolmen kuukauden ajan 1 päivästä syyskuuta30 päivään marraskuuta 2009.
            
         
               (10)
            
            
               Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
            
         ON ANTANUT TÄMÄN ASETUKSEN:
   I   LUKU
   
      VOI
   
   1 artikla
   Toteutetaan voin interventio-ostot tarjouskilpailulla 1 päivän syyskuuta 2009 ja 30 päivän marraskuuta 2009 välisenä aikana asetuksen (EY) N:o 105/2008 II luvun 3 jaksossa ja tässä asetuksessa säädettyjen edellytysten mukaisesti.
   2 artikla
   1.   Poiketen siitä, mitä asetuksen (EY) N:o 105/2008 13 artiklan 3 kohdassa säädetään, yksittäisen tarjouskilpailun tarjousten jättöaika päättyy kuukauden ensimmäisenä ja kolmantena tiistaina kello 11.00 (Brysselin aikaa).
   Jos tiistai on yleinen vapaapäivä, määräaika päättyy sitä edeltävänä työpäivänä kello 11.00 (Brysselin aikaa).
   Ensimmäiseen yksittäiseen tarjouskilpailuun tarkoitettujen tarjousten jättämisen määräaika päättyy 1 päivänä syyskuuta 2009 kello 11.00 (Brysselin aikaa).
   2.   Poiketen siitä, mitä asetuksen (EY) N:o 105/2008 13 artiklan 2 kohdassa säädetään, tarjouskilpailuilmoitusta ei julkaista (4).
   II   LUKU
   
      RASVATON MAITOJAUHE
   
   3 artikla
   Toteutetaan rasvattoman maitojauheen interventio-ostot tarjouskilpailulla 1 päivän syyskuuta 2009 ja 30 päivän marraskuuta 2009 välisenä aikana asetuksen (EY) N:o 214/2001 II luvun 4 jaksossa ja tässä asetuksessa säädettyjen edellytysten mukaisesti.
   4 artikla
   1.   Poiketen siitä, mitä asetuksen (EY) N:o 214/2001 14 artiklan 2 kohdassa säädetään, yksittäisen tarjouskilpailun tarjousten jättöaika päättyy kuukauden ensimmäisenä ja kolmantena tiistaina kello 11.00 (Brysselin aikaa).
   Jos tiistai on yleinen vapaapäivä, määräaika päättyy sitä edeltävänä työpäivänä kello 11.00 (Brysselin aikaa).
   Ensimmäiseen yksittäiseen tarjouskilpailuun tarkoitettujen tarjousten jättämisen määräaika päättyy 1 päivänä syyskuuta 2009 kello 11.00 (Brysselin aikaa).
   2.   Poiketen siitä, mitä asetuksen (EY) N:o 214/2001 14 artiklan 1 kohdassa säädetään, tarjouskilpailuilmoitusta ei julkaista (4).
   5 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä elokuuta 2009.
      
         
            Komission puolesta
         
         Mariann FISCHER BOEL
         
         
            Komission jäsen
         
      
   
   
      (1)  EUVL L 299, 16.11.2007, s. 1.
   
      (2)  EUVL L 32, 6.2.2008, s. 3.
   
      (3)  EYVL L 37, 7.2.2001, s. 100.
   
      (4)  Maksajavirastojen osoitteet löytyvät Euroopan komission CIRCA-verkkosivustolta (http://circa.europa.eu/Public/irc/agri/lait/library).